Sole ch'in oscuru adoro

Sole ch'in oscuru adoro
ca ses lughe, et non ses mia,
o lassa d'esser Lughia
o dà lughe ai custu coro.

De sole deves mustrare,
si ses de sole, sas lughes
ma tue su nomen giughes
de sole pro m'azzegare,
de sole ses pro privare
de lughes anima et coro,
de lughes, bellu tesoro,
contenit su sole ch'amo,
solu ch'ad sa zega bramo
sole ch'in oscuru adoro.

Ostentas bellu primore
de sole in sas lughes tuas
ma mir'eo, et tando cuas
sas lughes, su risplendore.
Sole! pro me ses errore
de trista notte, Lughia,
chi cun aspra antipatia
cando dispensas pius lughes
lughes, et pro me non lughes
ca ses lughe et non ses mia.

De sole sos risplendores
dispidi si de sole ses,
asi similmente sos res
illuminas et pastores,
ma tue in tristos onores
offuscas s'anima mia;
de sole unu raju ebbia
mentras lughe 'e sole antas
m'imbia de lughes tantas
o lassa d'esser Lughia.

Giaru su sole naschende
dissipat dogn'umbra et nue,
dissipa in me gasi tue
sas umbras illuminende,
ma corzu eo! isto sonniende
ch'unu sole zegu adoro;
prite ti jamant tesoro
de lughes, si non nde das?
O lassa sa lughe chi has
o dà lughe ai custu coro.